**Ο Πνευματικός Συμβολισμός και η Σημασία της Σεξουαλικότητας**

Pathwork Guide Διάλεξη Αρ. 207 / 12 Ιανουαρίου 1973

Χαιρετισμούς και ευλογίες για τον κάθε έναν από εσάς.

Κάθε ανθρώπινη εκδήλωση, είτε είναι φυσική ή ενστικτώδης ή ένα ανθρώπινο κατασκεύασμα, έχει βαθιά πνευματική σημασία. Όλα τα ανθρώπινα βιώματα έχουν έναν ευρύτερο, βαθύτερο και πληρέστερο συμβολισμό.

Στην αποψινή διάλεξη θα ασχοληθούμε με την πνευματική σημασία της σεξουαλικότητας. Σε μια από τις πρώτες διαλέξεις είχα μιλήσει για τις τρεις πτυχές της συμπαντικής δημιουργικής ενέργειας: την ερωτική δύναμη, τη σεξουαλική δύναμη και τη δύναμη της αγάπης. Και οι τρεις είναι στην πραγματικότητα πτυχές της ίδιας δύναμης. Μοιάζουν διαφορετικές μόνο μέσα στο περιορισμένο πεδίο του εγώ. Θα χρησιμοποιήσω τον όρο «σεξουαλικότητα» για να απεικονίσω το σύνολο της δημιουργικής δύναμης και θα αναφερθώ στο σκοπό της και στην πνευματική σημασία της, όπως αυτή εκδηλώνεται στο ανθρώπινο πεδίο. Ο τρόπος με τον οποίο εκδηλώνεται η σεξουαλικότητα ποικίλλει ανάλογα με την εξέλιξη κάθε ανθρώπινου όντος. Θα μιλήσουμε για την αρχή της σεξουαλικότητας στο απόλυτα συνειδητοποιημένο άτομο, στο μέσο άτομο και σε αυτούς που ίσως βρίσκονται ακόμα σε ένα πολύ χαμηλό επίπεδο πνευματικής εξέλιξης και ως εκ τούτου είναι πολύ μπλοκαρισμένοι και διχασμένοι.

Η σεξουαλική δύναμη είναι μια έκφραση της συνείδησης που στόχο έχει τη συγχώνευση. Όλοι γνωρίζετε ότι η συγχώνευση, την οποία μπορείτε επίσης να αποκαλέσετε ενσωμάτωση, ενοποίηση ή ενότητα, είναι ο σκοπός της Δημιουργίας. Όποια λέξη κι αν χρησιμοποιήσετε, ο τελικός στόχος όλων των διαχωρισμένων όντων είναι η επανένωση των εξατομικευμένων, διαχωρισμένων πτυχών της υψηλότερης συνειδητότητάς τους με το σύνολο. Οι διαχωρισμένες πτυχές είναι αναπόσπαστα συνδεδεμένες με μια μεγαλύτερη δύναμη που παρακινεί τα άτομα να αγωνίζονται για την ενοποίηση. Η έλξη αυτής της δύναμης είναι ακαταμάχητη. Υπάρχει σε όλους τους οργανισμούς, ακόμα και στους άψυχους όπου η ανθρώπινη ευφυΐα και αντίληψη δεν μπορούν ακόμη να την παρατηρήσουν.

Η δύναμη της σεξουαλικότητας στην ιδανική μορφή της μπορεί να εκφράσει πληρέστερα από οποιοδήποτε άλλο ανθρώπινο βίωμα την πνευματική ευτυχία και τη διαχρονικότητα της ενότητας. Μέσα από το απόλυτο σεξουαλικό βίωμα σπάτε τα όρια του χρόνου και της χωριστικότητας στα οποία σας έχουν εγκλωβίσει οι περιορισμοί του μυαλού σας. Μια τέτοια εμπειρία σας υπενθυμίζει την αληθινή ύπαρξη σας μέσα στο αιώνιο.

Η χαρά του βιώματος της συγχώνευσης και η αίσθηση της αιωνιότητας μέσα από τη σεξουαλική ένωση εξαρτώνται από την ενοποίηση των εν λόγω ατόμων, και ως εκ τούτου, από τη στάση τους σε όλα τα επίπεδα της ύπαρξής τους. Αν το σεξουαλικό βίωμα είναι μια έκφραση του σωματικού, του συναισθηματικού, του διανοητικού και του πνευματικού επιπέδου κι αν αυτά τα επίπεδα ενοποιούνται χωρίς να συγκρούονται, τότε τα άτομα που εκφράζουν το ον τους σε όλα αυτά τα επίπεδα σύμφωνα με τον πνευματικό νόμο, έχουν ένα σεξουαλικό βίωμα που είναι τόσο γεμάτο, τόσο ικανοποιητικό, πλούσιο και ευτυχές ώστε τους γεμίζει, τους συντηρεί, τους εξελίσσει και τους θυμίζει την πνευματική πραγματικότητα όσο κανένα άλλο ανθρώπινο βίωμα. Στη συνέχεια, μέσα σε αυτό το ευτυχές βίωμα της απόλυτης ένωσης, η ικανοποίηση υπερβαίνει την προσωπική ευχαρίστηση και το ατομικό όφελος. Με αυτόν τον τρόπο, αυτά τα άτομα εκπληρώνουν επίσης ένα καθήκον προς το σύμπαν. Αυτό μπορεί να φαίνεται παράξενο, γιατί ο ανθρώπινος εγκέφαλος έχει συνηθίσει να εξισώνει το καθήκον και την ικανοποίηση με κάτι επίπονο, δύσκολο ή ακόμη και δυσάρεστο. Στην πραγματικότητα, όσο πιο ολοκληρωμένη είναι η χαρά, η ευχαρίστηση, η ευτυχία και η έκσταση, τόσο περισσότερη δημιουργική δύναμη προστίθεται στη συμπαντική δεξαμενή. Κάθε τέτοιο βίωμα είναι σαν ένα νέο αστέρι που φωτίζει κάπου στη Δημιουργία και γίνεται μια ακόμη δάδα στο σκοτάδι του κενού που είναι προορισμένο να γεμίσει.

Ποια είναι η σημασία της σεξουαλικής εμπειρίας στο σωματικό επίπεδο; Τι υποδηλώνει η παρόρμηση για σωματική ένωση; Οι συνήθεις απαντήσεις, όπως αυτή της διαιώνισης του είδους ή της ανάγκης για απόλαυση, είναι περιορισμένες απαντήσεις και μάλλον επιφανειακές. Όταν δύο άνθρωποι έλκονται, θα μπορούσαμε να πούμε ότι λαχταρούν να γνωριστούν, να αποκαλύψουν τον εαυτό τους, να επιτρέψουν στον άλλον να τους γνωρίσει και να τους ανακαλύψει και οι ίδιοι να ανακαλύψουν το αληθινό ον του άλλου ανθρώπου. Όταν αποκαλύπτετε τον εαυτό σας σε κάποιον άλλο, το αληθινό ον σας μπορεί να εισχωρήσει στην πλήρη διάσταση του άλλου ανθρώπου που κι αυτός με τη σειρά του επιδιώκει να σας γνωρίσει. Αυτή η αμοιβαία επιθυμία η οποία ενεργοποιείται από μια ακούσια δύναμη, δημιουργεί ένα φορτισμένο συναίσθημα ευδαιμονίας και λαχτάρας.

Αν αυτή η έλξη υπάρχει απλώς στο σωματικό επίπεδο, χωρίς να εκφράζονται και τα άλλα επίπεδα έστω και στο ελάχιστο, η εμπειρία που θα ακολουθήσει θα είναι απογοητευτική και θα αφήσει πολλές επιθυμίες ανικανοποίητες. Δεν θα είναι ποτέ τίποτα περισσότερο από μια απειροελάχιστη και επιφανειακή εικόνα όσων η ψυχή πραγματικά λαχταρά, αλλά που είναι υπερβολικά τυφλή για να τα κατανοήσει και να τα επιδιώξει. Για να επιδιώξει κάποιος την πλήρη ένωση με μια άλλη ψυχή απαιτείται μια διαδικασία εξαγνισμού και ενοποίησης όπως γίνεται με την δική σας πορεία.

Δεδομένου ότι η περιορισμένη και τυφλή ανθρώπινη συνείδηση απλά ψηλαφεί στο σκοτάδι, πολύ συχνά η έλξη σας προς ένα άλλο άτομο δεν αφορά στο άτομο καθεαυτό, αλλά μάλλον αφορά μια εικόνα που κατασκευάσατε στο μυαλό σας για το τι θα έπρεπε να είναι το άλλο άτομο προκειμένου να εκπληρώσει τις πραγματικές ή τις φανταστικές ανάγκες σας. Συχνά αγνοείτε το πραγματικό άτομο και θέλετε να το αρνηθείτε. Το άτομο που έχει την επιθυμία επιμένει στις ψευδαισθήσεις του και θυμώνει όταν η ψευδαίσθηση δεν μπορεί να γίνει πραγματικότητα. Συνήθως αυτό είναι αμοιβαίο. Και οι δύο πλευρές αναζητούν κάποιον άλλο και δεν το γνωρίζουν. Το μέτρο της ικανοποίησης που βιώνετε είναι μια καλή ένδειξη για το κατά πόσον αναζητάτε το πραγματικό άτομο. Η απουσία της ευτυχίας δείχνει την απατηλή φύση της αναζήτησης και αποκαλύπτει ότι ηθελημένα βάζετε κάποιον άλλο, όπως για παράδειγμα την εικόνα ενός γονέα, στη θέση του πραγματικού ατόμου. Όταν η έλξη σας προς κάποιον άλλο είναι γνήσια και πηγάζει από μια αληθινή και υγιή βάση, θα ανακαλύψετε ότι αυτή η έλξη κατευθύνεται προς το συγκεκριμένο άτομο στο οποίο θέλετε να αποκαλύψετε τον εαυτό σας μέσα σε μια προσωπική και αληθινή σχέση και με το οποίο επιθυμείτε να είστε όσο πιο στενά συνδεδεμένοι γίνεται.

Η λαχτάρα για στενή επαφή δεν παύει ποτέ να υπάρχει στην ανθρώπινη ψυχή, αλλά παίρνει διαφορετική μορφή σε ένα βρέφος απ’ ότι σε έναν ενήλικα. Για ένα βρέφος η στενή σύνδεση είναι μια εντελώς παθητική εμπειρία: το παιδί λαμβάνει, δέχεται και απορροφά την τροφή και τη στοργή απλά ως ένας δεκτικός οργανισμός, κι απεικονίζει έτσι τη θηλυκή αρχή. Η μητέρα σε αυτή την περίπτωση είναι ο δωρητής και μέσα από αυτή την ιδιότητα η θηλυκή γυναίκα εκφράζει την αρσενική αρχή της. Για τον ενήλικα, η στενή επαφή μπορεί να ολοκληρωθεί με επιτυχία μόνο όταν το βίωμα είναι αμοιβαίο, όταν και οι δύο συμμετέχοντες ανοίγονται, προσφέρουν, διατηρούν, καλλιεργούν, λαμβάνουν και αφομοιώνουν. Αυτός ο οργανικός, αυτορυθμιζόμενος και αυθόρμητος μηχανισμός δεν μπορεί να καθοριστεί από το μυαλό. Είναι η ακούσια έκφραση μιας έννομης διαδικασίας που είναι τόσο απαιτητική, περίπλοκη και ουσιαστική ώστε είναι αδύνατον να τη μεταφέρω στο επίπεδο της ανθρώπινης κατανόησης.

Όπως όλοι γνωρίζετε, τα εμπόδια προς την αληθινή ολοκλήρωση υπάρχουν επειδή το βρέφος που υπάρχει μέσα στην ενήλικη προσωπικότητα εξακολουθεί να επιδιώκει να ολοκληρωθεί με το δικό του τρόπο. Αναζητά τη φροντίδα του γονέα αντί να αναζητά το συγκεκριμένο άτομο και επιδιώκει μια στενή επαφή που απλώς προσλαμβάνει και είναι δεκτική. Έτσι, η συγχώνευση την οποία επιδιώκει μπορεί να μην πραγματοποιηθεί. Ως εκ τούτου, το άτομο ζει σε μια αέναη σύγχυση που μοιάζει να δικαιολογεί την επιφυλακτικότητά του, την αρνητικότητά του και το ότι δεν ανοίγεται. Η κίνηση προς τη στενή επαφή διασπάται και θεσπίζεται μια αντίθετη κίνηση που προκαλεί βραχυκύκλωμα στο σύστημα. Αυτό το βραχυκύκλωμα στη συνέχεια βιώνεται ως ένα ακούσιο μπλοκάρισμα, ως μια αναστολή και μια νέκρωση.

Στο συναισθηματικό επίπεδο, η κίνηση προς τη στενή σχέση πρέπει να εκφραστεί μέσω της ανταλλαγής των συναισθημάτων. Τι σημαίνει ανταλλαγή συναισθημάτων με ενήλικους, ρεαλιστικούς όρους; Η ανταλλαγή συναισθημάτων ή αλλιώς το συναισθηματικό επίπεδο της σεξουαλικότητας, προσδιορίζεται από την αγάπη με την αληθινή έννοια, με όλες τις πτυχές και τις εκδηλώσεις της. Χρησιμοποιείτε τον όρο «αγάπη» πολύ ελεύθερα, αλλά πολύ συχνά δεν υπάρχει κάποια έννοια που συνδέεται με τη λέξη αυτή όταν την προφέρετε ή ακόμα χειρότερα, η λέξη «αγάπη» χρησιμοποιείται σαν τίτλος πίσω από τον οποίο κρύβονται πολύ διαφορετικά συναισθήματα, όπως οι ανάγκες του εγώ και οι αρνητικοί στόχοι. Οι άνθρωποι χρησιμοποιούν ο ένας τον άλλον, εκμεταλλεύονται πολύ ο ένας τον άλλο, και το ονομάζουν αυτό αγάπη. Ποια είναι η ζωντανή βιωματική εμπειρία πίσω από αυτόν τον στερεότυπο τίτλο; Το βίωμα της αγάπης είναι κατά κύριο λόγο η προσπάθεια να αντιληφθεί κανείς την πολλαπλή πραγματικότητα του άλλου ατόμου. Μια τέτοια προσπάθεια προϋποθέτει να βάλετε προσωρινά στην άκρη το εγώ σας, τις ανάγκες σας, τις προσδοκίες και τις προσωπικές ανησυχίες σας ώστε να αδειάσετε τον εαυτό σας. Τότε μπορείτε να επιτρέψετε σε αυτό που υπάρχει να μπει μέσα σας, να επιτρέψετε στο άλλο άτομο να μπει μέσα σας ώστε να αντιληφθείτε πραγματικά, να βιώσετε και να αισθανθείτε την πολυπλοκότητα του άλλου ατόμου. Ποια εμπειρία είναι πιο συναρπαστική από αυτή; Όταν δεν έχετε κανένα συμφέρον να διατηρήσετε μια απατηλή εικόνα του ποιος θα έπρεπε να είναι το άλλο άτομο και μετά να αγανακτείτε επειδή το άτομο δεν είναι αυτή η εικόνα, θα είστε ανοιχτοί και επαρκώς κενοί για να επιτρέψετε να μπει μέσα σας αυτό που πραγματικά υπάρχει. Αυτός είναι ένας τρόπος έκφρασης της αγάπης. Από αυτή τη στέρεη βάση μπορεί να οικοδομηθεί η ανταλλαγή των συναισθημάτων.

Εάν βλέπετε την πραγματικότητα, τότε είστε αρκετά απελευθερωμένοι από αυτά που εσείς θέλετε, από την υπερηφάνεια σας και από το φόβο σας για το αν είστε επαρκώς έτοιμοι να αντιμετωπίσετε τα πράγματα ως έχουν. Θα μπορείτε να διαχειριστείτε ακόμα και τον πόνο και τη σύγχυση, αν αυτό είναι απαραίτητο, έτσι ώστε η πραγματικότητα, που είναι η απόλυτη ευτυχία, να μπορέσει να έρθει σε σας. Η ικανότητα να αντέχετε τη σύγχυση και τον πόνο είναι ουσιαστική για να μπορέσετε να προσφέρετε, να λάβετε και να βιώσετε την ευτυχία. Από την άλλη πλευρά, αν ο πόνος είναι μεγάλη απειλή και αμύνεστε σ’ αυτόν (στον πόνο όταν δεν γίνεται το δικό σας, στον πόνο όταν πληγώνεστε λίγο, στον πόνο όταν χρειάζεται να εγκαταλείψετε ένα φανταστικό ή ακόμη κι ένα πραγματικό πλεονέκτημα) θα δημιουργήσετε ένα σκληρό τείχος έξω από τη ροή της ενέργειάς σας. Τίποτα δεν μπορεί περάσει προς εσάς μέσα από αυτό το τείχος και τίποτα δεν μπορεί να κυλήσει από εσάς προς τους άλλους. Είστε απομονωμένοι μέσα στη φυλακή που δημιούργησε η άμυνά σας ενάντια στον πόνο και τη δυσαρέσκεια. Μουδιάζετε και δεν μπορείτε να ζήσετε με πληρότητα. Δεν μπορείτε να συγχωνευτείτε και συνεπώς, δεν μπορείτε να έχετε καμία ευχαρίστηση.

Ο τρόπος με τον οποίο κάποιος αγαπά και ως εκ τούτου, η ικανότητα να προσφέρει και να λαμβάνει, εξαρτάται από την ικανότητα του ατόμου να αντιλαμβάνεται την πραγματικότητα ξεκάθαρα. Αυτή η ικανότητα με τη σειρά της, εξαρτάται από το πόσο αντέχετε τον πόνο χωρίς να αμύνεστε και από το βαθμό που έχετε απαλλαγεί από τον χειριστικό τρόπο με τον οποίο ερμηνεύετε τον πόνο. Αυτές οι ερμηνείες έχουν ως μοναδικό στόχο να εκμηδενίσουν τον πόνο, ενώ αν κάποιος επιτρέψει στον πόνο να υπάρχει, θα αφήσει χώρο για την ειλικρινή ερμηνεία των γεγονότων που επιφέρουν τον πόνο.

Η πτυχή της πραγματικής αγάπης στην οποία αναφέρομαι ως εκείνη που επιτρέπει στον άλλο να είναι αυτό που είναι, σημαίνει κάτι παραπάνω από το να αποδέχεται απλά κανείς το πού βρίσκεται το άλλο άτομο και το ποιος είναι σε κάθε δεδομένη στιγμή. Σημαίνει να οραματίζεται κανείς το άτομο ολοκληρωμένο και αυτό συμπεριλαμβάνει και τη δική του δυνατότητα που προς το παρόν δεν έχει πραγματοποιηθεί. Το όραμα για αυτό που δεν έχει εκδηλωθεί ακόμα στο άλλο πρόσωπο είναι μια μεγάλη πράξη αγάπης. Δεν έχει καμία σχέση με την ψευδαίσθηση της δημιουργίας ενός διαφορετικού προσώπου προκειμένου να εξυπηρετηθούν οι ανάγκες που θέλει ο εαυτός. Εάν μπορείτε να προσφέρετε την ελευθερία στο άτομο που αγαπάτε «να είσαι αυτός που είσαι» τότε μπορείτε να υπάρχει εμπιστοσύνη μεταξύ σας. Μπορείτε έτσι αποκτήσετε την ελευθερία να βεβαιώνετε αυτό που είστε χωρίς να αψηφήστε να τον άλλο και χωρίς να παίζετε τα αρνητικά παιχνίδια σας. Αυτή η αληθινή αυτοεπιβεβαίωση πηγάζει από την απενοχοποιημένη κατάσταση που ακολουθεί μετά την αληθινή προσφορά. Αν μπορείτε να πείτε «ναι» στην ολόψυχη προσφορά, μπορείτε επίσης να πείτε «όχι». Αν προσφέρετε αληθινά μπορείτε επίσης να διεκδικήσετε το εσωτερικό δικαίωμά σας να λαμβάνετε. Και αυτό δεν πρέπει να το συγχέετε με τις παιδαριώδεις, νευρωτικές απαιτήσεις.

Όταν δεν προσφέρετε συναισθήματα, δεν μπορεί να υπάρξει αμοιβαία ανταλλαγή. Δεδομένου ότι στην πραγματικότητα το δούναι και λαβείν είναι ένα και το αυτό, δεν μπορείτε να προσφέρετε στους άλλους χωρίς να προσφέρετε και στον εαυτό σας. Αντίστοιχα, όταν παρακρατείτε πράγματα από τους άλλους αναπόφευκτα παρακρατείτε και από τον εαυτό σας. Τότε κατηγορείτε τον άλλο για τη στέρηση που ακολουθεί επειδή είστε ακόμα γαντζωμένοι στη ψευδαίσθηση ότι το να προσφέρετε και να λαμβάνετε είναι δύο διαφορετικές πράξεις. Η συγχώνευση την οποία λαχταράτε μπορεί να πραγματοποιηθεί μόνο αν κάθε συναίσθημα που λαχταράτε να λάβετε, κάθε πτυχή του τρόπου με τον οποίο αγαπάτε, ρέει με αφθονία από εσάς. Αυτές οι πτυχές της αγάπης συμπεριλαμβάνουν την τρυφερότητα, τη ζεστασιά, το σεβασμό καθώς και την αναγνώριση της ουσίας και της ικανότητάς του άλλου για εξέλιξη, αλλαγή και καλοσύνη. Προσθέστε σε όλα αυτά την υπομονή και το να δίνετε στον άλλο το πλεονέκτημα της αμφιβολίας. Κάντε χώρο για εναλλακτικές ερμηνείες. Εμπιστευτείτε και δώστε στον άλλο το χώρο να ανοιχτεί και να είναι αυτό που είναι. Κι εσείς λαχταράτε με πάθος να σας δοθούν αυτές οι πτυχές της τέλειας αγάπης. Η συγχώνευση μπορεί να πραγματοποιηθεί στο συναισθηματικό επίπεδο μόνο όταν αφοσιωθείτε πλήρως στο να μάθετε να επεκτείνετε την ικανότητά σας να προσφέρετε τα συστατικά της τέλειας αγάπης.

Όμως για να συγχωνευτείτε συναισθηματικά (άρα απόλυτα) είναι εξίσου απαραίτητο να εκφράζεστε ειλικρινά προς το άλλο άτομο, ακόμα κι όταν αυτή η ειλικρίνεια δεν είναι καλοδεχούμενη ή επιθυμητή. Όταν δεν το κάνετε αυτό με το πρόσχημα μιας υποτιθέμενης καλοσύνης και απλά σιωπάτε, αυτό είναι συνήθως ανέντιμο. Γιατί στην πραγματικότητα απλώς φοβάστε τις δυσάρεστες συνέπειες και επομένως δεν είστε διατεθειμένοι να διακινδυνέψετε να πονέσετε, να εκτεθείτε, να συγκρουστείτε και να εργαστείτε σκληρά για την επανένταξη της σχέσης σε ένα υψηλότερο και βαθύτερο επίπεδο. Αυτό μπορεί να γίνει με υγιή τρόπο, χωρίς ενοχή, όταν θα έχετε αντιμετωπίσει και εξαλείψει τη δική σας σκληρότητα. Όσο υπάρχει σκληρότητα μέσα σας, δεν θα μπορέσετε ποτέ να πείτε την αλήθεια στους άλλους χωρίς να τους πληγώσετε, επειδή ο κρυφός στόχος να πληγώσετε τους άλλους διεισδύει μέσα στις ενέργειές σας και επηρεάζει τις πράξεις σας και τα λόγια σας και παραλύει το θάρρος σας να μιλήσετε και να αντιμετωπίσετε μια κατάσταση που απαιτεί βελτίωση.

Πώς μπορεί λοιπόν να επανέλθει και να αυξηθεί η απρόσκοπτη προσφορά της αγάπης; Είναι πιθανό να είστε απαλλαγμένοι από τη σκληρότητα και να μπορείτε να μιλάτε εντελώς εποικοδομητικά, αλλά και πάλι το άλλο άτομο να πληγώνεται. Ίσως επειδή επιμένει να μην το κρίνουν ποτέ ή να μην το απογοητεύουν. Όμως αν μπορείτε να αντιμετωπίσετε τον πόνο που εμφανίζεται μέσα σας εξαιτίας αυτής της αντίδρασης, μπορείτε πράγματι να το διακινδυνεύσετε και να παλέψετε μέσα από αυτό ώστε να μπορέσει να υπάρχει μια ανοιχτή ανταλλαγή συναισθημάτων. Θα διαπιστώσετε ότι όσο πιο πολύ ενεργείτε μέσα από την ειλικρινή πρόθεσή σας να αγαπάτε και να αισθανθείτε βαθύτερα, τόσο πιο καρποφόρο θα είναι το αποτέλεσμα όταν θα διακινδυνεύετε να προσβάλετε τον σύντροφό σας. Αντίστοιχα, όταν «λέτε την αλήθεια» επειδή έχετε την ανάγκη να πληγώσετε χωρίς να θέλετε να το παραδεχτείτε, θα έχετε ανεπιθύμητα αποτελέσματα. Η ενοχή σας για αυτό το κρυφό κίνητρο θα είναι μια ασπίδα ανάμεσα σε σας και την αλήθεια, ανάμεσα σε σας και το άλλο άτομο.

Η ικανοποίηση και η ευτυχία που λαχταρά η ψυχή σας μπορεί να εκπληρωθεί μόνο αν συγχωνευτείτε με μια άλλη συνείδηση. Αυτό εξαρτάται από την ικανότητα που έχετε να παίρνετε ρίσκα, να έρχεστε σε αντιπαράθεση, να παραδέχεστε το πιο καλά φυλαγμένο μυστικό σας, και ως εκ τούτου, να εκφράζετε τη γνώμη σας όποτε το άλλο άτομο σας βάζει εμπόδια. Πρέπει επίσης να αναγνωρίσετε τη δική σας περιορισμένη δυνατότητα να εκφράζετε τα καλύτερα συναισθήματά σας όταν αυτό είναι αδύνατον λόγω της αρνητικότητας που δεν έχει εκφράσει ο σύντροφός σας και λόγω των κρυφών παιχνιδιών που παίζει. Η θετική διεκδίκηση στην οποία αναφέρομαι είναι τελείως διαφορετική από την απαίτηση που κατηγορεί και που στην πραγματικότητα καταλογίζει την ευθύνη στο άλλο άτομο. Το είδος της διεκδίκησης στην οποία αναφέρομαι εδώ δεν κατηγορεί τον άλλο, αλλά παρ’ όλα αυτά αναγνωρίζει τι κάνει ο άλλος. Όταν δεν θα έχετε πλέον συμφέρον να κατηγορείτε, τότε μπορείτε πραγματικά να μιλήσετε. Δεν είστε πλέον τόσο τυφλοί ώστε να μην διακρίνετε τη συναισθηματική εμπλοκή στην αρνητικότητα που ανταλλάσσετε. Εφ’ όσον μπορείτε να αντιληφθείτε μόνο έμμεσα αυτή την αρνητική ανταλλαγή, η πάλη σας θα είναι επώδυνη και δεν θα βιώσετε ηρεμία αναγνωρίζοντας το ρόλο του συντρόφου σας σε αυτή την ανταλλαγή. Όμως όταν η αναγνώριση της αρνητικής συνεισφοράς του συντρόφου σας πηγάζει από μια ξεκάθαρη οπτική που μπορείτε να την κερδίσετε μόνο αντιμετωπίζοντας ειλικρινά τον εαυτό σας, τότε θα πάρετε το ρίσκο και ο προσωρινός πόνος δεν θα σας μειώνει.

Για να συγχωνευτείτε συναισθηματικά, είναι απαραίτητη η ειλικρινής ανταλλαγή με ρίσκο τις περιστασιακές κρίσεις. Αυτή η ειλικρινής ανταλλαγή εξαρτάται απόλυτα από το πόσο ειλικρινές είναι το άτομο με τον εαυτό του και από το αν έχει την καλή θέληση να εγκαταλείψει τα ανειλικρινή, ζημιογόνα και καταστρεπτικά μοτίβα. Αν έχετε εμπόδια, αναστολές και φόβο, τότε αναστέλλετε το εύρος και το βάθος της αμοιβαίας ευτυχίας που προκύπτει από τη συγχώνευση. Σε αυτή την περίπτωση πρέπει να αναρωτηθείτε και οι δύο από πού πηγάζει αυτός ο φόβος. Και από τη στιγμή που είστε υπεύθυνοι μόνο για τον εαυτό σας, ρωτήστε από πού πηγάζει αυτός ο φόβος μέσα σας. Πού βρίσκεται η σκληρότητα μέσα σας που σας κάνει να φοβάστε να μιλήσετε για αυτά που βλέπετε; Σε ποια σημεία είστε τυφλοί ως προς τον εαυτό σας ώστε, αναπόφευκτα, να είστε τυφλοί και ως προς το άλλο άτομο κι έτσι είστε αβέβαιοι και αμύνεστε σε όσα βλέπετε με αποτέλεσμα να είστε μαχητικοί και εχθρικοί; Και πάλι, η συναισθηματική συγχώνευση μπορεί να πραγματοποιηθεί μόνο στο βαθμό θα εφαρμοστούν οι προϋποθέσεις για τις οποίες μίλησα εδώ.

Η διανοητική συγχώνευση υπάρχει στο επίπεδο του σκεπτόμενου νου. Είναι βασικό να υπάρχει ικανότητα ανταλλαγής βαθύτερων ιδεών και σκέψεων και το ρίσκο της διαφωνίας και της αποδοκιμασίας. Η διανοητική συγχώνευση μπορεί να υπάρξει μόνο όταν υπάρχει κάποιο μείγμα συμβατότητας. Δύο συμβατοί σύντροφοι πρέπει να μοιράζονται ορισμένες θεμελιώδεις ιδέες για τη ζωή. Επίσης, πρέπει πνευματικά να βρίσκονται λίγο ή πολύ στο ίδιο επίπεδο εξέλιξης. Αυτό δεν σημαίνει ότι πρέπει να μοιράζονται κάθε ιδέα. Αυτό είναι αδύνατον και κάποιες αποκλίσεις είναι απαραίτητες. Είναι αποτέλεσμα της ποικιλομορφίας που υπάρχει στους ανθρώπους όσο είναι και μια αναγκαία βοήθεια για την περαιτέρω εξέλιξη του καθενός. Απαιτούνται διάφορες ιδιότητες για να φτάσει κάποιος στη διανοητική συγχώνευση. Μια από αυτές είναι η ανάγκη να μπορεί κανείς να κατανοεί ειλικρινά τον άλλο, μια άλλη είναι η ταπεινότητα να αναζητήσετε κι αν είναι απαραίτητο, να απορρίψετε τις ιδέες και τις απόψεις που μπορεί και οι δύο να έχετε. Η διαδικασία να ψάχνει κανείς για ένα βαθύτερο μονοπάτι της αλήθειας που αφορά ακόμα και στα πιο μικρά ζητήματα, προσφέρει ένα εξαιρετικό καύσιμο για την εξέλιξή σας και σας βοηθάει να επιτύχετε βαθύτερη ένωση στο διανοητικό επίπεδο. Η στάση σας στα σημεία που διαφέρετε και ο τρόπος που τα προσεγγίζετε είναι σημαντικός. Μήπως αποφεύγετε τις αντιπαραθέσεις ιδεών επειδή είναι άβολο να δημιουργείτε αναταραχή; Μήπως συμφωνείτε επιφανειακά για να έχετε την ηρεμία σας, επειδή ούτως ή άλλως το θέμα, «δεν είναι σημαντικό»; Ή μήπως επιμένετε να έχετε «δίκιο» χωρίς κανένα άλλο λόγο; Μήπως είναι η διαφωνία ένας τρόπος για να βρίσκετε διέξοδο από τα αρνητικά συναισθήματα και τις σκέψεις που είναι αποθηκευμένα μέσα σας και τα οποία δεν επιλέγετε να τα αντιμετωπίσετε εποικοδομητικά;

Η ελευθερία να έχετε διαφορετικές ιδέες σας δίδετε μόνο όταν και οι δύο τη βασίζεστε σε μια πνευματική αλήθεια και όταν στοχεύετε προς αυτή την κατεύθυνση. Όταν ο τελικός στόχος σας είναι πάντα η πνευματική αλήθεια, τότε γνωρίζετε ότι υπάρχει μόνο μια αλήθεια. Και αυτό ισχύει για τα μεγάλα και σημαντικά ζητήματα αλλά και για τις πιο ασήμαντες, καθημερινές ανοησίες. Όμως γνωρίζετε επίσης ότι αυτή η αλήθεια έχει πολλές όψεις και συχνά συμπεριλαμβάνει δυο φαινομενικές αντιθέσεις που αποτελούν τμήματα ενός συνόλου. Με την πνευματική αλήθεια ως απώτερο στόχο, δεν θα επιμένετε υπερβολικά σε απόψεις, ιδέες και σκέψεις. Έτσι, θα μπορείτε να τις μοιράζεστε και να τις ανταλλάσσετε. Εάν έχετε πάντα ως στόχο την εσωτερική αλήθεια, την πνευματική αλήθεια, τότε οι μικρές διαφωνίες ή οι διαφορετικές απόψεις, σιγά-σιγά θα εξαφανιστούν. Αρχικά παύουν να έχουν σημασία και μετά ενσωματώνονται ή συγχωνεύονται με την πνευματική αλήθεια που ενώνει τα πάντα.

Η διανοητική ανταλλαγή δεν πρέπει να παραμεληθεί. Συχνά βλέπει κανείς σχέσεις στις οποίες υπάρχει σεξουαλικό μοίρασμα και σε ένα βαθμό, συναισθηματικό μοίρασμα, αλλά κατά περίεργο τρόπο το διανοητικό μοίρασμα παραμελείται σε έναν κόσμο που τονίζει πολύ τη σημασία της διάνοιας, των ιδεών και του μυαλού. Ωστόσο, οι άνθρωποι ζουν καθημερινά ο ένας δίπλα στον άλλο και στερούν από τον εαυτό τους και από τη σχέση τους τη χαρά της διανοητικής συγχώνευσης. Δεν εκθέτουν διανοητικά το εσώτερο ον τους, τις ιδέες, τις πεποιθήσεις, τα όνειρα, τις φιλοδοξίες, τα συναισθήματα, τους φόβους, τους στόχους, τις επιθυμίες, τις ανασφάλειες και τις ελπίδες τους. Ο κόσμος του μυαλού και των ιδεών αποτελεί αναπόσπαστο μέρος του συνολικού μοιράσματος. Και είναι απολύτως αδύνατον για ένα άτομο να συγχωνευτεί με το άλλο ικανοποιητικά στο ένα επίπεδο ενώ είναι χώρια σε κάποιο από τα άλλα επίπεδα και ως εκ τούτου, δεν βρίσκονται σε αρμονία με τη φυσική κίνηση που οδηγεί στη συγχώνευση. Για παράδειγμα, αρκετά συχνά, όταν η απογοήτευση αποδίδεται στη σεξουαλική ασυμβατότητα, η σεξουαλική ασυμβατότητα μπορεί να μην είναι το αποτέλεσμα της απουσίας της φυσικής έλξης. Μπορεί να είναι το αποτέλεσμα της ανεπαρκής συγχώνευσης σε κάποιο από τα άλλα επίπεδα.

Η πνευματική συγχώνευση είναι πάντα το φυσιολογικό αποτέλεσμα της συγχώνευσης στο σωματικό, το συναισθηματικό και το διανοητικό επίπεδο. Η συγχώνευση και στα τρία επίπεδα σημαίνει ότι και οι δύο πρέπει να είναι ιδιαίτερα πνευματικά εξελιγμένα όντα που εργάζονται ενεργά και συμμετέχουν σε ένα πνευματικό μονοπάτι. Πρέπει να έχουν αφυπνιστεί επαρκώς για να αναζητήσουν συνειδητά και σκόπιμα την πνευματική αλήθεια. Για να υπάρξει απόλυτη συγχώνευση πρέπει κάποιος να έχει ως πρωταρχικό στόχο να φτάσει στον πνευματικό εαυτό του. Είναι επομένως αλήθεια ότι η εκπλήρωση και η ευτυχία που κάθε δημιουργημένο ον λαχταρά μπορεί να επιτευχθεί στο βαθμό που αυτό το άτομο έχει εξελιχθεί και συνεχίζει να εξελίσσεται πνευματικά. Μια τέτοια κατάσταση μπορεί να διατηρηθεί στο βαθμό που οι σύντροφοι βρίσκονται σε κίνηση και στο βαθμό που η καταστρεπτικότητα έχει δώσει τη θέση της στις εποικοδομητικές, εξωστρεφείς, θετικές στάσεις και συμπεριφορές. Πάρα πολύ συχνά οι άνθρωποι κολλάνε και δεν έχουν καμία πρόθεση να μετακινηθούν από τη στασιμότητά τους. Τότε απορούν που η λαχτάρα τους για ενότητα παραμένει ανεκπλήρωτη και κατηγορούν τους άλλους, τις συνθήκες και τη ζωή.

Όλα τα ζητήματα της ζωής πρέπει τελικά να σχετίζονται με τον πνευματικό εαυτό και με την πνευματική πραγματικότητα. Όλες οι διαφωνίες μπορούν να επιλυθούν πραγματικά και να συμβιβαστούν μόνο μέσα στον πνευματικό εαυτό που είναι ένας σε όλα τα δημιουργημένα όντα. Η πνευματική ένωση πραγματοποιείται όταν δύο άνθρωποι αρχίζουν να συγχωνεύονται με το αίσθημα ότι μέσα τους υπάρχει ένας πνευματικός κόσμος στον οποίο μπορούν να ανακαλύψουν την ενότητά τους. Η τεράστια δημιουργική δύναμη της σεξουαλικής ενέργειας που ενεργοποιείται σε όλα τα επίπεδα μέσα από την ένωση έχει αυτοδιαιωνιζόμενη ζωή με θετικές και αρνητικές πτυχές. Συμμετέχοντας σε αυτή τη ζωή, οι σύντροφοι που μοχθούν για την ένωση, θέτουν κάτι σε κίνηση που έχει τη δική του δυναμική, σαν ένα ρεύμα το οποίο η ανθρώπινη προσωπικότητα πρέπει να μάθει να το ακολουθεί.

Οτιδήποτε υπάρχει μέσα στην ανθρώπινη ψυχή εμφανίζεται στο σεξουαλικό βίωμα. Είναι αδύνατο να κρατήσει κανείς κάτι έξω από αυτό. Επομένως, ο τρόπος με τον οποίο εκδηλώνεται το σεξουαλικό βίωμα είναι ένας αλάνθαστος δέκτης για το πού βρίσκεται η ψυχή του ατόμου. Θα αποκαλύψει σε ποιο σημείο το άτομο είναι απελευθερωμένο και ενωμένο με τον θείο νόμο, σε ποιο σημείο είναι κακό και καταστρεπτικό και σε ποιο σημείο είναι κολλημένο και στάσιμο επειδή η καταστρεπτικότητα είναι κρυμμένη και δεν εξετάζεται. Οι κρυμμένες όψεις μαγνητίζονται και ενεργοποιούνται από το σεξουαλικό ρεύμα και γι’ αυτό καθορίζουν την κατεύθυνσή του. Όταν αυτή η κατεύθυνση είναι αρνητική και γι΄ αυτό κάποιος την αρνείται ντροπιασμένος, παρεμποδίζεται η εξέλιξη του ατόμου και η ζωτικότητα της δύναμης της ζωής. Η ισχυρή δημιουργική ενέργεια που είναι συνυφασμένη με τη σεξουαλική έκφραση, δημιουργεί μια συνθήκη όπου όλες οι συμπεριφορές και οι πτυχές του χαρακτήρα της πιο κρυφής φύσης ενός ατόμου θα εκδηλωθούν. Δυστυχώς, οι άνθρωποι είναι εξαιρετικά τυφλοί ως προς αυτό. Ακόμα και η πιο εξελιγμένη ψυχολογία αγνοεί το γεγονός ότι ο τρόπος με τον οποίο εκδηλώνεται η σεξουαλικότητα, όχι απαραίτητα ως πράξη αλλά ως τάση, αποκαλύπτει όλο τον χαρακτήρα κάποιου, όλες τις συμπεριφορές του, την προσωπικότητα και τις τάσεις του εγώ, τα προβλήματα και την ανηθικότητα, καθώς και την ήδη εξαγνισμένη ομορφιά. Όλες αυτές οι πληροφορίες αποκαλύπτονται και είναι διαθέσιμες σε όποιον ξέρει πώς και πού να ψάξει γι’ αυτές. Πολύ συχνά, οι σεξουαλικές τάσεις αντιμετωπίζονται με έναν επιπόλαιο τρόπο που απλά τις κρίνει ως υγιείς ή νευρωτικές, ηθικά σωστές ή λάθος. Υπάρχει επίσης μια περιφρονητική άρνηση να αναγνωρίσει κανείς τα κλειδιά που εμπεριέχονται σε αυτές. Σε αυτές τις περιπτώσεις, οι εν λόγω εκδηλώσεις διαχωρίζονται από το υπόλοιπο άτομο σαν να ήταν αυτές οι τάσεις θέμα γούστου ή εκ γενετής χαρακτηριστικά, όπως κάποιος που γεννιέται με μπλε ή καστανά μάτια. Οι «ταμπέλες» συχνά υποτίθεται ότι τακτοποιούν αυτό το ζήτημα. Συχνά αγνοείται το πνευματικό μήνυμα της εσωτερικής πραγματικότητας, ανεξάρτητα από το πόσο καθαρά και δυνατά εκφράζεται μέσα από τις σεξουαλικές τάσεις ενός ατόμου και από το αν επιτρέπεται σε αυτές τις τάσεις να εκδηλωθούν ή αν κάποιος τις αρνείται και τις καταπιέζει. Αν τα ελαττώματα του χαρακτήρα παραμορφώνουν τη σεξουαλική ορμή ενός ατόμου και τις μετατρέπουν σε σκληρές, καταστροφικές φαντασιώσεις, το να τις κάνει κάποιος πράξεις είναι εξίσου περιττό όσο το να κάνει κάποιος πράξεις άλλα καταστροφικά συναισθήματα. Το ίδιο ισχύει και για πολλά βίαια συναισθήματα που έχετε κατά την πορεία σας. Δεν χρειάζεται να τα κάνετε πράξη προκειμένου να μπορέσετε να τα αντιμετωπίσετε, να τα κατανοήσετε, να τα αποδεχτείτε και να αναγνωρίσετε την εσωτερική σημασία τους.

Ακριβώς επειδή είναι τόσο ισχυρή η σεξουαλική ενέργεια, κάθε μικρή και φαινομενικά ασήμαντη συμπεριφορά της ανθρώπινης προσωπικότητας, επανεμφανίζεται συμβολικά στη σεξουαλική έκφραση. Ο τρόπος που εκφράζεται η σεξουαλικότητα σε ένα άτομο αντικατοπτρίζει τις εσωτερικές πτυχές τις οποίες το άτομο χρειάζεται απεγνωσμένα να αντιληφθεί. Φίλοι μου, αυτό είναι ζήτημα του να μάθει κανείς να χρησιμοποιεί αυτή τη γνώση. Εξετάστε τη σεξουαλικότητά σας με νέο τρόπο. Τι είναι αυτό που σας αποκαλύπτει σχετικά με τη μη-σεξουαλική φύση σας, για το άτομό σας, τις συμπεριφορές σας και ούτω καθεξής; Σε ποιο σημείο η σεξουαλικότητα εκθέτει τα προβλήματά σας και πού και πώς αποκαλύπτει την εξαγνισμένη φύση σας;

Όταν εσείς και ο σύντροφός σας δεν συγχωνεύεστε σε κάποιο από τα τέσσερα επίπεδα που συζητήσαμε, τότε αυτό θα πρέπει να είναι φανερό στη ζωή σας. Ας πούμε ότι αυτά που σας ελκύουν, οι ανάγκες και οι επιθυμίες σας, είναι ισχυρά στο σωματικό επίπεδο. Ας υποθέσουμε ότι είστε έτοιμοι να εκθέσετε τον εαυτό σας σε αυτό το επίπεδο και εκεί επιδιώκετε τη συγχώνευση. Όμως ας υποθέσουμε, επίσης, ότι στο συναισθηματικό και/ή στο διανοητικό επίπεδο αυτό δεν ισχύει. Εκεί επιθυμείτε να παραμείνετε χωριστά και δεν επιθυμείτε να προσφέρετε, να διακινδυνέψετε ή να ενσωματώσετε το κάθε επίπεδο σε ένα ακόμα υψηλότερο πεδίο. Τότε όχι μόνο θα περιοριστεί αυστηρά το σωματικό επίπεδο, αλλά η φύση της σεξουαλικής ορμής σας θα αποκαλύψει, με τον έναν ή με τον άλλο τρόπο, τις συναισθηματικές και διανοητικές συμπεριφορές που μπορεί να κρατάτε κρυφές. Μπορεί να μην έχετε καν ιδέα ότι αυτές οι συμπεριφορές επανεμφανίζονται με σεξουαλική μορφή και εμποτίζονται και μαγνητίζονται από τη σεξουαλική δύναμη.

Αν οι αρνητικότητες του ψυχικού συστήματος είναι η συνειδητότητα που κάποιος την έχει αρνηθεί, το σεξουαλικό βίωμα θα είναι μπλοκαρισμένο, επίπεδο, μηχανικό, δεν θα είναι ικανοποιητικό και στις πιο σοβαρές περιπτώσεις θα παραλύει εντελώς. Αν απομακρυνθεί αυτή η άρνηση, η σεξουαλική προδιάθεση μπορεί να δείξει τάσεις του χαρακτήρα όπως την τάση να απολαμβάνει να είναι βάναυσος. Υπάρχουν πολλές παραλλαγές και λεπτομέρειες που δεν είναι δυνατόν να γενικευτούν. Για παράδειγμα, αν κάποιος αρνείται και καταπιέζει την ενοχή και την αυτοτιμωρία που την ακολουθεί, τότε αυτές μπορεί να εμφανιστούν με μια σεξουαλική τάση όπου κάποιος θέλει να τον πονάνε, να τον εξευτελίζουν ή να τον απορρίπτουν. Υπάρχουν αναρίθμητες πιθανότητες και ερμηνείες. Κάθε σεξουαλική φαντασίωση πρέπει να αφυπνιστεί εκ νέου και να της επιτραπεί να είναι όπως είναι έτσι ώστε να γίνει κατανοητή. Αυτός είναι ο μόνος τρόπος για να αρχίσει να ρέει ξανά η στάσιμη σεξουαλική ενέργεια, ακόμα κι αν αυτό αρχικά σημαίνει να ζήσετε τις φαντασιώσεις σας, είτε στο μυαλό σας ή ως παιχνίδι μέσα σε μια στενή και εδραιωμένη σχέση.

Συχνά, η παρεκκλίνουσα σεξουαλική έκφραση είναι αρκετά συνειδητή και κάποιος ενδίδει σ’ αυτή και την απολαμβάνει σε όποιο βαθμό είναι δυνατόν να το πράξει έχοντας αυτά τα εμπόδια. Ωστόσο, αυτή η σεξουαλική έκφραση δεν συνδέεται με το βαθύτερο νόημά της. Το άτομο απλά υποθέτει πως «έτσι είμαι» και δεν είναι πρόθυμο να εγκαταλείψει αυτή την ευχαρίστηση, όντας πεπεισμένος ότι αυτός είναι ο μόνο τρόπος που μπορεί να έχει ευχαρίστηση. Αυτό είναι εντελώς αναληθές. Η ευχαρίστηση που θα είχε κάποιος αν αναγνώριζε τα αρνητικά χαρακτηριστικά, είναι ασύγκριτα μεγαλύτερη σε ένταση και ποιότητα και δεν χρειάζεται να παραιτηθεί κάποιος από κάτι για να την έχει. Για να αλλάξει κάποιος πρέπει αρχικά να επιτρέψει στον εαυτό του να κάνει τη σύνδεση μεταξύ των αρνητικών τάσεων που έχει αναγνωρίσει και της μη σεξουαλικής πτυχής του όντος. Από εκεί και πέρα θα πραγματοποιηθεί οργανικά μια φυσιολογική μεταμόρφωση προς την κατεύθυνση της σεξουαλικής τάσης.

Εσείς που εργάζεστε σε αυτό το μονοπάτι εδώ και καιρό, έχετε ήδη αντιμετωπίσει μέρος της αρνητικότητάς σας. Μπορείτε να πιστέψετε ότι η αρνητικότητά σας δεν εκφράζεται μέσα στη σεξουαλικότητά σας; Μπορείτε, έστω και για μια στιγμή, να υποθέσετε ότι η αρνητικότητά σας δεν εκδηλώνεται στη σεξουαλική συμπεριφορά σας και ως εκ τούτου, δεν επηρεάζει την ικανότητά σας για ολοκλήρωση, συγχώνευση και ευτυχία; Αυτό θα ήταν πραγματικά ανόητο. Ίσως αυτός μπορέσει να γίνει ένας νέος τρόπος για να προσεγγίσετε το καθήκον σας να διακρίνετε ποια αρνητικότητα προκαλεί ποια εκδήλωση. Σε κάποιο βαθμό έχετε κάνει αυτές τις συνδέσεις, αλλά όχι στο βαθμό που αυτά υπάρχουν στη διάθεσή σας για να τα ανακαλύψετε και να τα χρησιμοποιήσετε με αυτόν τον τρόπο. Αυτή θα είναι μια εξαιρετική ασχολία για σας και που θα σας αποφέρει πολλά κλειδιά. Όσο πιο συγκεκριμένοι μπορείτε να γίνετε, τόσο πιο αποκαλυπτική και αναζωογονητική θα είναι η εικόνα και η κατανόηση του εαυτού σας.

Όλοι γνωρίζετε ότι η σύνδεση του αίτιου με το αποτέλεσμα είναι μια σημαντική πτυχή της ατομικής εξέλιξης και της αντιπαράθεσης με τον εαυτό σας. Ο μεγάλος πόνος και η παραφωνία υπάρχουν στην ανθρώπινη προσωπικότητα όχι μόνο εξαιτίας της διάσπασης των επιπέδων της προσωπικότητας, αλλά και λόγω της διάσπασης του αίτιου και του αποτελέσματος. Τίποτα δεν είναι πιο οδυνηρό από το να υποφέρει κανείς εξαιτίας ενός αποτελέσματος του οποίου τα αίτια αγνοεί.

Για τους περισσότερους ανθρώπους εξακολουθεί να είναι αδιανόητο να συνδυάσουν τη σεξουαλικότητα με την πνευματικότητα. Αυτή η αντίληψη σύντομα πρόκειται να αλλάξει. Η πνευματικές επιρροές του σήμερα έχουν ήδη σφυρηλατήσει την αρχή μιας νέας εποχής. Σε παλαιότερες εποχές, η σεξουαλικότητα και η πνευματικότητα θεωρούνταν αντίθετες. Δεν ήταν γνωστό ότι η απόλυτη ενσωμάτωση και η ενότητα θα φέρουν τη σεξουαλικότητα σε ευθυγράμμιση με την πνευματικότητα. Η πνευματική ζωή σας μπορεί να πραγματοποιηθεί μόνο ως αποτέλεσμα της απόλυτης ένωσης σε όλα αυτά τα επίπεδα και σίγουρα δεν θα είναι ποτέ το αποτέλεσμα της διάσπασης των επιπέδων. Το πραγματικό νόημα της πνευματικότητας είναι η ενότητα και η ολότητα και αυτό σημαίνει ότι πρέπει να συμπεριλαμβάνει καθετί που υπάρχει. Ως εκ τούτου, οι ικανοποιητικές σχέσεις με τους άλλους αντικατοπτρίζουν πάντα το βαθμό της εσωτερικής ένωσης του ατόμου. Αν δεν μπορείτε να ενωθείτε με τους άλλους, είστε διχασμένοι μέσα σας.

Η δυσκολία που έχουν οι άνθρωποι να ενοποιήσουν την πνευματικότητα με τη σεξουαλικότητα, έστω και θεωρητικά, οφείλεται ακριβώς σε αυτό που εξήγησα πρωτύτερα, δηλαδή στο γεγονός ότι το κρυφό κακό εκδηλώνεται μέσα από τη σεξουαλική έκφραση. Αυτός είναι ο λόγος που για αιώνες οι πνευματικές διδασκαλίες είχαν ως αξίωμα ότι η σεξουαλικότητα είναι εμπόδιο στην πνευματική ανάπτυξη. Σε παλαιότερες εποχές της ιστορίας υπήρχε αιτία για τέτοιου είδους αξιώματα. Δεν ήταν εντελώς λάθος για εκείνη την εποχή. Η πιο υπανάπτυκτη κατάσταση της ανθρωπότητας τα παλαιότερα χρόνια έκανε τους ανθρώπους να εκδηλώνουν τη βαρβαρότητα και την κτηνωδία μέσα από τη σεξουαλικότητά τους. Η συνειδητότητα, η συνείδηση και η εισροή του πνεύματος, υπήρχαν σε πολύ μικρότερο βαθμό τότε. Όλα γίνονταν με ασυδοσία και αυταρέσκεια. Οι πιο ισχυροί είχαν όλα τα δικαιώματα και δεν χρειάζονταν καμία δικαιολογία. Η ικανότητα για αυτοσυγκράτηση και πειθαρχία ήταν σχεδόν ανύπαρκτη. Η ικανότητα για συναισθηματική ταύτιση με τους άλλους ήταν εξαιρετικά αδύναμη και σπάνια. Σε έναν τέτοιο κόσμο οι δυνατές ορμές έπρεπε να περιοριστούν προκειμένου να μπορέσει να υπάρξει κάποια εισροή πνεύματος. Αυτό εξηγεί τις μακρές περιόδους που οι πνευματικές ασκήσεις χρησιμοποιήθηκαν για να συγκρατήσουν τα φυσικά ένστικτα. Από τη μια πλευρά η πνευματική εξέλιξη προχώρησε, από την άλλη, περιόρισε τις φυσικές ορμές της ανθρωπότητας και αυτό ήταν προσωρινά απαραίτητο. Μόνο που τώρα, καθώς η ανθρωπότητα μπαίνει σε μια νέα πνευματική εποχή και ανοίγεται, οι άνθρωποι είναι αρκετά δυνατοί για να δουν τα κρυμμένα ένστικτά τους και να τα εξαγνίσουν χωρίς τον κίνδυνο να τα κάνουν πράξη. Ωστόσο, ακόμα και σήμερα, σχεδόν κανείς δεν γνωρίζει τη λεπτή διαχωριστική γραμμή ανάμεσα στο να εκφράζει και να παραδέχεται με ασφάλεια και ειλικρίνεια τα αρνητικά στοιχεία του και τις καταστροφικές τάσεις του και στο να τα κάνει αυτά πράξεις. Εσείς που βρίσκεστε σε αυτό το μονοπάτι είστε πραγματικά πρωτοπόροι στη μάθηση της εξαιρετικά σημαντικής τέχνης αυτής της διάκρισης. Μόνο με αυτόν τον τρόπο θα μπορέσετε να ενοποιηθείτε συνολικά ως άτομα, να εξαγνίσετε όλες τις πλευρές του εαυτού σας και να αναδείξετε με ασφάλεια τη σεξουαλική ορμή, ανεξάρτητα από τον τρόπο με τον οποίο αυτή εκδηλώνεται τώρα. Η σημερινή επικράτηση της στασιμότητας, της χαμηλής ζωτικότητας και των συχνών σεξουαλικών προβλημάτων είναι αποτέλεσμα του εγκλωβισμού σας στην αρνητική δύναμη της ζωής επειδή δεν μπορείτε να την αντιμετωπίσετε με ασφαλή τρόπο. Μαθαίνετε τώρα μια νέα και υπέροχη μέθοδο απελευθέρωσης των ενστίκτων σας προκειμένου να εξαγνιστείτε και να ενεργοποιήσετε τη ζωή σας.

Αν η ενέργεια της δύναμης της ζωής συγκεντρωθεί σε ένα κακό που κάποιος δεν έχει αναγνωρίσει και δεν έχει αντιμετωπίσει, τότε θα φοβάται την ίδια την ενέργεια και θα επιλέγει την κατάσταση της στασιμότητας ως το μικρότερο κακό. Μπορεί να μετανιώσει για αυτό το μούδιασμα και γι’ αυτό η λαχτάρα του να γίνει δυσβάσταχτη, αλλά το άτομο μέσα του είναι ακόμα υπερβολικά μπερδεμένο και φοβισμένο για να πράξει διαφορετικά. Αρνείται το κακό και η προσωπικότητα μπορεί τότε να προσπαθήσει να επιβάλει τη σεξουαλική ορμή τεχνητά με ιδιαίτερα μη ικανοποιητικά αποτελέσματα. Το άτομο μπορεί να καταφύγει σε τεχνητά διεγερτικά και τότε η σεξουαλικότητα διαχωρίζεται ακόμα περισσότερο από την υπόλοιπη προσωπικότητα. Ο διαχωρισμός μεταξύ των επιπέδων δημιουργεί ακόμα περισσότερα βραχυκυκλώματα.

Η δυσαρμονία ανάμεσα στα διάφορα επίπεδα μπορεί να εκδηλωθεί με το: «Δεν θέλω να αγαπώ» που δείχνει ένα μίσος που κάποιος το έχει αρνηθεί. Το διανοητικό επίπεδο μπορεί να πει: «Οφείλω να αγαπώ κι αν δεν αγαπώ είμαι κακός και δεν έχω ευχαρίστηση. Οπότε πρέπει να αναγκάσω τον εαυτό μου να αγαπά». Ένα άλλο διανοητικό επίπεδο μπορεί ταυτόχρονα να πει: «Δεν σε χρειάζομαι. Είσαι κακός» ως δικαιολογία και εξήγηση για το ότι δεν αγαπά. Το σωματικό, σεξουαλικό επίπεδο μπορεί να πει: «Θέλω να μου ανήκεις για να έχω την ευχαρίστησή μου». Σε μια τέτοια κατάσταση η σεξουαλικότητα είτε ακυρώνεται ή λειτουργεί ως κάτι που το αποκαλούμε διαστροφή, δηλαδή με την ευχαρίστηση να δίνει πόνο, με την ευχαρίστηση να αρνείται κάποιος τον εαυτό του και το άλλο άτομο. Το μίσος, ο εγωισμός και το βάναυσο σεξ προκαλούν πάντα ενοχή η οποία στη συνέχεια απορρίπτεται και εκλογικεύεται σαν κάτι που προέρχεται από μια πουριτανική και μη φωτισμένη στάση. Αλλά η ενοχή εξακολουθεί να κυριαρχεί παρά την «φώτιση». Ποια είναι η προέλευση μιας τέτοιας ενοχής; Είναι βέβαιο ότι η ενοχή ξεκινάει από το κρυφό μίσος και τη βαρβαρότητα που εκδηλώνονται ανάλογα και στη σεξουαλική έκφραση, ακόμα κι αν κάποιος δεν παραδέχεται ότι έχει αυτά τα συναισθήματα. Αν δεν αντιμετωπιστεί ευθέως η επιθυμία κάποιου να μειώνει τους άλλους, να είναι εγωιστής ή να τους εκμεταλλεύεται και να μην τους υπολογίζει, τότε αυτή η επιθυμία μολύνει την ιερή σεξουαλικότητα. Και η σεξουαλικότητα είναι πράγματι ιερή. Όταν η σεξουαλικότητα χρησιμοποιείται για να μεγεθυνθεί το εγώ και τη δίψα για εξουσία, δεν μπορεί παρά να παράγει μια «ανεξήγητη» ενοχή ή μια ενοχή που ερμηνεύεται σε σχέση με το περιβάλλον στο οποίο κάποιος μεγάλωσε και με τις επιρροές που αυτό είχε πάνω του.

Τίποτα δεν είναι πιο επικίνδυνο από το να χρησιμοποιεί κανείς μια ισχυρή πνευματική ενέργεια με καταστροφικό και ανεστραμμένο τρόπο, είτε στην πραγματικότητα ή στη σκέψη και τη στάση του. Όταν κάποιος ενσωματώνει την τάση να σκοτώνει και να μισεί στη σεξουαλικότητα, η σεξουαλικότητα γίνεται βίαιη και ανταγωνιστική προς την πνευματικότητα. Αυτός είναι ο λόγος που για χιλιετίες οι άνθρωποι ενεργούσαν με κτηνώδεις τάσεις στη σεξουαλικότητα, προκαλώντας έτσι την πεποίθηση ότι η ίδια η σεξουαλικότητα ήταν κτηνώδης. Μόνο που τώρα υπάρχει η δυνατότητα για τους ανθρώπους να αντιμετωπίσουν κάθε κακό και να μην πράττουν αναλόγως. Σήμερα υπάρχει μια συνείδηση στους ανθρώπους που τους κάνει να αντιλαμβάνονται πότε είναι βίαιοι. Αυτή η επίγνωση δεν βρίσκεται πάντα στην επιφάνεια γιατί οι άνθρωποι συνήθως προσπαθούν να αποφύγουν αυτά που γνωρίζουν κι ας υπάρχουν μέσα στην ψυχή τους. Ως εκ τούτου, υπάρχει ένας δισταγμός στο να ενδώσει κανείς στη σεξουαλική ορμή, γιατί αυτή αναδεικνύει την αρνητικότητα που έχει αρνηθεί, το κακό και την καταστρεπτικότητα που υπάρχει μέσα του.

Αν χρησιμοποιήσετε αυτό το κλειδί στο πνεύμα αυτής της διδασκαλίας ώστε να επιτρέψετε στον εαυτό σας να δει και να παραδεχτεί την αλήθεια, δεν θα αποκτήσετε μόνο βαθύτερη γνώση του εαυτού σας, αλλά θα κάνετε νέες συνδέσεις, θα εξαγνιστείτε περισσότερο και θα ενεργοποιήσετε τη σεξουαλική δύναμη που μέχρι τώρα σας διέφευγε. Έτσι, θα απελευθερώσετε τη σεξουαλικότητά σας και ταυτόχρονα θα την ενσωματώσετε στον πνευματικό εαυτό σας, όχι πρόωρα και με εξαναγκασμό, αλλά μέσα από μια φυσιολογική διαδικασία. Θα απελευθερώσετε τη σεξουαλική ενέργεια απ’ όπου συμμετέχει αρνητικά. Η επίγνωση του πού είστε παγιδευμένοι στην αρνητική σεξουαλική έκφραση πρέπει να συνδυαστεί με την πλήρη κατανόηση της έννοιας αυτής της παγίδας. Θα πρέπει να δώσετε εξηγήσεις για την αρνητική έκφραση της σεξουαλικότητάς σας. Με ποιον τρόπο αποκαλύπτει τον εγωισμό σας, τη σκληρότητά σας, την έλλειψη αγάπης και την απληστία σας;

Ασχοληθείτε με αυτό, φίλου μου. Όσο περισσότερο το κάνετε, τόσο λιγότερο μπλοκαρισμένοι θα είστε, τόσο πιο αυθόρμητη θα είναι η εσωτερική κίνησή σας, τόσο περισσότερο θα σας αναζωογονεί το βίωμα της συγχώνευσης και θα λειτουργούν οι ακούσιες δυνάμεις σας. Όμως αρχικά πρέπει πάρετε το ρίσκο να επιτρέψετε στις ακούσεις δυνάμεις να αποκαλύψουν τις πιο βαθιές πτυχές του κακού που υπάρχει μέσα σας και τις οποίες δεν μπορείτε να ανακαλύψετε με άλλο τρόπο. Οι πιο κρυφές σεξουαλικές φαντασιώσεις σας, αν εξεταστούν υπό το φως της αλήθειας για ό,τι πραγματικά είναι, θα είναι η απελευθέρωσή σας. Καμία αλήθεια δεν είναι δυσβάσταχτη. Καμία αλήθεια, αν την εξετάσετε με ρεαλισμό, δεν μπορεί να μειώσει το πνεύμα σας και τον αληθινό εαυτό σας. Ως εκ τούτου, θα ζωντανέψετε και θα αφυπνιστείτε από τη νέκρωσή σας. Θα απελευθερωθείτε από τους φόβους σας.

Πριν ολοκληρώσω αυτή τη διάλεξη, θα ήθελα να πω κάτι ακόμα σχετικά με αυτό το θέμα. Οι αρσενικές και οι θηλυκές αρχές στο σύμπαν εκφράζονται με πολύ δημιουργικό τρόπο. Πώς εκφράζονται αυτές μεταξύ τους και μέσα στους δύο συντρόφους; Η αρσενική αρχή εκφράζει την εξερχόμενη κίνηση της προσέγγισης, της προσφοράς, της δράσης, της πρωτοβουλίας, της διεκδίκησης. Η θηλυκή αρχή εκφράζει τη δεκτική κίνηση της πρόσληψης και της καλλιέργειας. Όταν είναι παραμορφωμένη και αρνητική, η αρσενική αρχή εκδηλώνεται ως εχθρική επιθετικότητα, ως χτύπημα αντί για προσφορά και προσέγγιση. Η θηλυκή αρχή παραμορφωμένη μετατρέπεται από δεκτικότητα αγάπης και καλλιέργειας σε απληστία, αρπαγή, κλοπή, σφίξιμο, παγίδα και ένα «παίρνω χωρίς να αφήνω». Αυτές οι αρχές εκδηλώνονται σε κάθε ζωντανή πράξη. Και οι δύο αρχές, αρμονικά και παραμορφωμένα, υπάρχουν και στους άντρες και στις γυναίκες. Μπορούν εύκολα να ανιχνευθούν με μια ελάχιστη αυτοπαρατήρηση. Εκδηλώνονται ως κινήσεις της ψυχής που είτε εκδηλώνονται είτε όχι ως φυσικές πράξεις.

Αυτές οι κινήσεις υπάρχουν στα πάντα που θα μπορούσαν να δημιουργηθούν ή να υπάρξουν. Αποτελούν αναπόσπαστες εκδηλώσεις της Δημιουργίας. Μόλις διαπιστώσετε τον τρόπο με τον οποίο οι δύο αυτές αρχές εκφράζονται μέσα σας, είναι εύκολο να συνδέσετε αυτές τις εκφράσεις με τα διανοητικά, τα συναισθηματικά και τα σωματικά επίπεδα. Επιτρέψετε στον εαυτό σας να το δει αυτό. Ικανοποίηση της συγχώνευσης ενός άντρα με μια γυναίκα μπορεί να υπάρξει μόνο στο βαθμό που οι δύο αρχές συνεργάζονται αρμονικά και στους δύο συντρόφους και συνεπώς συμπληρώνουν η μια την άλλη μέσα από τη συγχώνευση. Αν δεν υπάρχει αρμονική αλληλεπίδραση των αρσενικών και των θηλυκών αρχών μέσα στο δικό σας ψυχικό σύστημα, αν υπάρχει παραμόρφωση και ανισορροπία, τότε αυτό αναπόφευκτα θα εκδηλωθεί στην επιλογή του συντρόφου σας και με τον τρόπο με τον οποίο διεξάγεται αυτή η σχέση.

Η αρμονική συγχώνευση φτάνει στο βαθμό της απόλυτης συγχώνευσης. Η απόλυτη συγχώνευση είναι η απόλυτη εκπλήρωση των δύο αυτών κινήσεων στην κορύφωσή τους. Αυτό είναι πάλι ένα συμπαντικό φαινόμενο που υπάρχει σε κάθε δημιουργική πράξη, είτε αυτή είναι η δημιουργία ενός πλανητικού συστήματος είτε είναι η δημιουργία ενός απλού αντικειμένου ή η ένωση δύο συντρόφων που αγαπιούνται. Το σημείο της συγχώνευσης που μπορείτε να αποκαλέσετε οργασμό, είναι η απόλυτη ολοκλήρωση. Ο στόχος έχει πραγματοποιηθεί πνευματικά στο βαθμό που είναι τώρα δυνατή αυτή η συγχώνευση για τις οντότητες που μοχθούν γι’ αυτήν μέσω οποιασδήποτε δημιουργικής πράξης. Αυτό το δημιουργικό βίωμα μπορεί να πραγματοποιηθεί μόνο στο βαθμό που κάποιος θα εγκαταλείψει την αρνητικότητα και την εγωιστική άμυνα και θα αποδεχτεί, θα καλωσορίσει και θα ακολουθήσει την ακούσια κίνηση. Το δημιουργικό βίωμα θα συνεχίσει να επεκτείνεται μέχρι την απόλυτη ένωσή του με τα πάντα. Τότε η οντότητα θα είναι διαρκώς συγχωνευμένη μέσα σε μια ατελείωτη πνευματική ευτυχία. Αλλά για όσο το σύμπαν δεν έχει ολοκληρωθεί ακόμα γεμίζοντας το κενό με πνευματικό φως, ο οργασμός στη δημιουργία μπορεί να είναι μόνο προσωρινός. Ως εκ τούτου, τα άτομα είναι και πάλι διασπασμένα και συνεχίζουν τον αγώνα τους μέχρι το ένα να είναι τα πάντα και μέχρι τα πάντα να είναι ένα. Μέχρι να μην υπάρχει πια σκοτάδι και να υπερισχύσει το πνευματικό φως, η αλήθεια και η ομορφιά.

Μακάρι όλοι σας να καταλάβετε πραγματικά ότι έχετε έναν ανεξάντλητο θησαυρό ασφάλειας, αγάπης και φωτός μέσα σας! Το μόνο που σας εμποδίζει να φτάσετε εκεί είναι οι σκέψεις σας, η άγνοιά σας και η απροθυμία σας να αισθανθείτε, να γνωρίσετε και να εξετάσετε αυτή την αλήθεια. Χρησιμοποιήστε αυτή την αλήθεια.

Φίλοι μου, υποθέτω ότι πρέπει να υπάρχουν πολλές ερωτήσεις γι’ αυτό το θέμα. Προτείνω να ασχοληθούμε με αυτές στην επόμενη συνάντηση ερωτήσεων και απαντήσεων. Σε αυτό το σημείο η ενέργεια είναι πολύ όμορφη, πολύ ισχυρή και πολύ ζωντανή. Αφήστε την να σας μετακινήσει. Επιτρέψτε στο πνεύμα σας να σας μετακινήσει προς μια πιο ελεύθερη έκφραση και εργαστείτε τώρα με αυτή την ενέργεια.

Σας αφήνω με αυτή τη χρυσή ροή της ενέργειας και με το αίσθημα που βγαίνει από τους περισσότερους από εσάς. Να είστε ευλογημένοι μέσα στην αλήθεια της ζωής που είναι ανά πάσα στιγμή διαθέσιμη, στην αλήθεια της αγάπης, στην αγάπη της αλήθειας και στη γαλήνη της πνευματικής πραγματικότητας.